CELEX: 52012PC0534
Language: lt
Date: 2012-09-24
Title: Pasiūlymas TARYBOS SPRENDIMAS dėl Europos Sąjungos pozicijos Pasaulio prekybos organizacijos Generalinėje taryboje dėl Laoso Liaudies Demokratinės Respublikos stojimo į Pasaulio prekybos organizaciją

|
			
		
		
		52012PC0534
		
			Pasiūlymas TARYBOS SPRENDIMAS dėl Europos Sąjungos pozicijos Pasaulio prekybos organizacijos Generalinėje taryboje dėl Laoso Liaudies Demokratinės Respublikos stojimo į Pasaulio prekybos organizaciją /* COM/2012/0534 final - 2012/0255 (NLE) */
			
				
		
		
			
			   	AIŠKINAMASIS MEMORANDUMAS
I. ĮŽANGA
Pasaulio prekybos organizacijos (PPO)
narės ir Laoso Liaudies Demokratinė Respublika (toliau – Laoso LDR)
pasiekė baigiamąjį derybų dėl Laoso LDR stojimo į
šią organizaciją sąlygų etapą. Derybos,
prasidėjusios 1997 m. Laoso LDR pateikus prašymą prisijungti
prie PPO, truko 14 metų. Laoso LDR prašymas dėl stojimo į PPO
buvo išnagrinėtas pagal 2002 m. gruodžio 10 d. PPO
Generalinės tarybos sprendime dėl mažiausiai išsivysčiusių
šalių (toliau – MIŠ) stojimo išdėstytas gaires ir dabar, prieš ES
oficialiai pritariant Laoso LDR stojimui, turi būti priimtas Tarybos
sprendimas, kuriuo patvirtinamos Laoso LDR stojimo sąlygos.
Toliau pateikiama stojimo sąlygų
santrauka.
II. LAOSO LDR STOJIMO Į PPO
SĄLYGŲ SANTRAUKA PAGAL SEKTORIUS
Įsipareigojimų sąrašas
Įsipareigojimų sąraše
nustatytų Laoso LDR galutinių apribotųjų normų (toliau
– GAN) vidurkis yra 18,4 proc.
Nors žemės ūkio produktų GAN
vidurkis (17,8 proc.) yra šiek tiek mažesnis, palyginti su pramoninių
prekių GAN vidurkiu (18,6 proc.), žemės ūkio sektoriuje
taikomi didesni didžiausi tarifai (90 proc., palyginti su 50 proc.).
Laosas pradės taikyti GAN nuo
įstojimo dienos; GAN taikymo pereinamasis laikotarpis nustatytas tik
kelių rūšių produktams (ryžiams, grūdams, naftos produktams).
Atsižvelgiant
į tai, kad Laoso LDR priskiriama MIŠ, taip pat į mažą šalies
dydį ir jos ekonomikos pažeidžiamumą, šis tarifų vidurkis yra
gana pagrįstas. Pagal ankstesnę ES praktiką, susijusią su
MIŠ, tokie tarifų dydžiai laikomi pagrįstais panašaus ekonominio
išsivystymo šalims.
Pramoninės prekės 
–              
Ne žemės ūkio produktų GAN vidurkis
yra 18,61 proc.
–              
Didžiausios vidutinės normos (apie
35 proc.) taikomos odos, baldų ir medienos sektoriuose.
–              
Mažiausios vidutinės normos (apie
7 proc.) taikomos informacinių technologijų (IT) produktams,
žemės ūkio įrenginiams ir plieno produktams.
–              
Didžiausi skirtinguose pramonės sektoriuose
taikomi tarifai neviršija 50 proc., išskyrus motociklams taikomą
tarifą (60 proc.)
Žemės ūkio prekės 
–              
Žemės ūkio produktų GAN vidurkis yra
17,9 proc.
–              
Žemės ūkio sektoriuje didžiausi tarifai
taikomi ryžiams (80 proc. ir 90 proc.) ir tabakui bei kavai
(60 proc.).
Paslaugos 
Atsižvelgiant į mažiausiai
išsivysčiusios šalies statusą, Laoso LDR konkrečių
įsipareigojimų paslaugų srityje sąrašas vertinamas
palankiai. Laoso LDR prisiims įsipareigojimus dėl patekimo į
rinką ir nacionalinių sąlygų įvairiuose paslaugų,
įskaitant profesines, kompiuterių ir kitas verslo paslaugas,
komunikacijos paslaugas (pašto ir telekomunikacijų), statybos, platinimo,
privataus švietimo, aplinkos apsaugos, finansų (draudimo ir
bankininkystės), su privačia sveikatos priežiūra susijusias
paslaugas, turizmo, ir transporto (oro transporto) paslaugas, sektoriuose. 
Įsipareigojimai pagal
protokolą
Baigiamajame daugiašaliame stojimo proceso
etape PPO narės siekė bendrai užtikrinti, kad Laoso LDR prekybos
įstatymai ir institucijos iš esmės atitiktų PPO taisykles ir
susitarimus, ir šias nuostatas išdėstė Stojimo protokole ir Darbo
grupės ataskaitoje. ES ypač svarbūs šie klausimai:
Prekybos teisės
Laoso LDR patvirtino, kad ne vėliau kaip
po dvejų metų nuo įstojimo į PPO dienos suteiks visiems PPO
narių fiziniams ir juridiniams asmenims, neatsižvelgiant į jų
fizinį buvimą ar investicijas Laoso LDR, teisę tapti registruotu
importuotoju ir importuoti tam tikrus produktus (ryžius, naftą ir dujas,
tam tikrus geležies ir plieno gaminius), o nuo įstojimo į PPO dienos
– importuoti visus kitus produktus. Pagal tokius pačius terminus ir
laikydamasi PPO susitarimų Laoso LDR suteiks prekybos teises
nepriklausomai ir nediskriminuodama. Nuo įstojimo dienos visi
mokesčiai ir rinkliavos už suteiktas paslaugas, taikomi importui ir
eksportui ar su jais susiję, atitiks PPO susitarimus.
Muitinis įvertinimas
Įstojimo dieną Laoso LDR
visapusiškai taikys PPO nuostatas, susijusias su muitiniu įvertinimu,
įskaitant PPO susitarimą dėl 1994 m. GATT VII straipsnio
įgyvendinimo ir I priedą (aiškinamąsias pastabas).
Pagrindinės sritys, kurioms prašyta
suteikti pereinamąjį laikotarpį
Apsaugos teisės aktai. Laoso LDR pradėjo rengti teisės aktus, tačiau pagal
PPO susitarimą dėl apsaugos priemonių paprašė penkerių
metų pereinamojo laikotarpio po stojimo tiems teisės aktams priimti.
Laoso LDR nurodė, kad per tą laiką ji iš esmės imtųsi
veiksmų tik laikydamasi minėtų nuostatų. 
Techninės prekybos kliūtys (TPK). Laoso LDR palaipsniui įgyvendins PPO sutartį dėl TPK,
kuri bus visiškai įgyvendinta nuo 2015 m. sausio 1 d.
Sanitarinės ir fitosanitarinės
priemonės (SFS). Laoso LDR pateikė SFS
sutarties įgyvendinimo veiksmų planą. Laoso LDR aprūpinimo
maistu ir gyvūnų bei augalų sveikatos teisinė sistema iki
2012 m. gruodžio 31 d. atitiks SFS sutartį. Nuo 2015 m.
sausio 1 d. ji bus visiškai įgyvendinta.
Intelektinės nuosavybės
teisės. Iki Laoso LDR stojimo bus priimti
teisės aktai, kuriais intelektinės nuosavybės režimas bus
suderintas su PPO taisyklėmis, o visiškas įgyvendinimas bus
užtikrintas iki 2016 m. gruodžio mėn.
Skaidrumas. Laoso
LDR įsipareigojo per trejus metus nuo įstojimo pradėti leisti
oficialųjį valstybės leidinį. Kol kas Laoso LDR skelbs
informaciją oficialiose svetainėse arba laikraščiuose. 
III. REKOMENDACIJA
Pateikdama Tarybai tvirtinti Laoso LDR stojimo
į PPO sąlygas, Komisija išreiškia nuomonę, kad tai yra ne tik
darnus, bet ir plataus masto rinkos atvėrimo įsipareigojimų
rinkinys, kuris bus labai naudingas tiek Laoso LDR, tiek jos PPO prekybos
partnerėms.
2012/0255 (NLE)
Pasiūlymas
TARYBOS SPRENDIMAS
dėl Europos Sąjungos pozicijos
Pasaulio prekybos organizacijos Generalinėje taryboje dėl Laoso
Liaudies Demokratinės Respublikos stojimo į Pasaulio prekybos
organizaciją
EUROPOS SĄJUNGOS TARYBA,
atsižvelgdama į Sutartį dėl
Europos Sąjungos veikimo, ypač į jos 91 straipsnį, 100
straipsnio 2 dalį ir 207 straipsnio 4 dalį kartu su 218 straipsnio 9
dalimi,
atsižvelgdama į Europos Komisijos
pasiūlymą,
kadangi:
(1)       1997 m. liepos
16 d. Laoso Liaudies Demokratinės Respublikos (Laoso LDR)
Vyriausybė pateikė prašymą prisijungti prie Marakešo sutarties,
kuria įsteigiama Pasaulio prekybos organizacija (PPO), pagal tos sutarties
XII straipsnį;
(2)       siekiant susitarti dėl
Laoso LDR ir visoms PPO narėms priimtinų stojimo sąlygų,
1998 m. vasario 19 d. įsteigta Laoso LDR stojimo į PPO
darbo grupė;
(3)       Komisija Sąjungos vardu
derėjosi dėl išsamaus Laoso LDR prisiimamų rinkos atvėrimo
įsipareigojimų, kurie tenkina Sąjungos reikalavimus ir atitinka
Laoso LDR išsivystymo lygį, rinkinio;
(4)       šie įsipareigojimai yra
įtraukti į Laoso LDR stojimo į PPO protokolą;
(5)       tikimasi, kad stojimas į
PPO turės teigiamo ir ilgalaikio poveikio ekonominės reformos
procesui bei tvariai plėtrai Laoso LDR;
(6)       todėl stojimo protokolas
turėtų būti patvirtintas;
(7)       PPO steigimo sutarties
XII straipsnyje nustatyta, kad dėl stojimo sąlygų turi
susitarti stojančioji šalis ir PPO, o stojimo sąlygas PPO vardu
tvirtina PPO Ministrų konferencija. PPO steigimo sutarties
IV straipsnio 2 dalyje nustatyta, kad nevykstant Ministrų
konferencijai jos funkcijas vykdo Generalinė taryba;
(8)       todėl būtina
nustatyti Sąjungos poziciją dėl Laoso LDR stojimo į PPO,
kurios ji laikysis PPO Generalinėje taryboje,
PRIĖMĖ ŠĮ
SPRENDIMĄ: 
Vienintelis straipsnis
1.           Pozicija, kurios Europos
Sąjunga laikysis Pasaulio prekybos organizacijos Generalinėje
taryboje dėl Laoso LDR stojimo į PPO, yra pritarti stojimui.
2.           Šis
sprendimas įsigalioja jo priėmimo dieną. 
Priimta Briuselyje
                                                                       Tarybos
vardu
                                                                       Pirmininkas